Zuma se dokters mis spertyd vir mediese verslagOudpres. Jacob Zuma tydens ‘n vorige hofverskyning. (Foto: Michele Spatari/ AP) Oudpres. Jacob Zuma se dokters het die sperdatum gemis om ’n mediese verslag oor sy siektetoestand by die hooggeregshof in Pietermaritzburg in te dien. “Ons kan bevestig dat hulle die sperdatum vir die indiening van die mediese verslag gemis het en die hof sal dit hanteer,” het adv. Mthunzi Mhaga, woordvoerder van die Nasionale Vervolgingsgesag (NVG) Dinsdag aan Maroela Media gesê. Die hof het vroeër vandeesmaand ’n mediese verslag aangevra om Zuma se geskiktheid te bepaal om in die korrupsiesaak teen hom en die Franse wapenvervaardiger Thales te getuig. Die mediese verslag moes op die laatste Vrydag (20 Augustus) ingedien word. Dit is nie seker wat die gevolge hiervan sal wees en of hulle die verslag wel later sal indien nie. Die saak word nou op 9 en 10 September aangehoor nadat dit vroeër vandeesmaand weens Zuma se hospitaalopname uitgestel is. Zuma is op 6 Augustus in ’n hospitaal opgeneem en daar is sedertdien talle vrae oor sy gesondheid. Hy het onlangs ’n operasie ondergaan maar dit is steeds nie bekend wat die oudpresident makeer nie. Die hof het egter onlangs beslis dat die staat ŉ mediese praktisyn van sy keuse mag aanstel om Zuma te ondersoek en indien nodig bewyse te lewer oor sy geskiktheid om in die hof te verskyn en verhoor te word. Zuma word deur 16 klagte in die gesig gestaar vir die 1999-aankoop van onder meer vegvliegtuie, patrolliebote en weermagtoerusting van vyf Europese firmas terwyl hy Suid-Afrika se adjunkpresident was. Zuma dien tans 15 maande tronkstraf uit weens minagting van ŉ hofbevel om voor die Zondo-kommissie van ondersoek na staatskaping te getuig.